Diari Oficial de la Generalitat Valenciana


Sumari del DOGV 5056, del 25-07-2005 (2005/8177)

RESOLUCIÓ de 14 de juny de 2005, del director del Centro de Desarrollo Marítimo, sobre concessió per a l'ocupació i l'explotació de tallers nàutics al port de Xàbia, atorgada a la mercantil Marina Sport, S.A.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5056

Data del DOGV
:   25-07-2005

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2005/8177


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 14 de juny de 2005, del director del Centro de Desarrollo Marítimo, sobre concessió per a l'ocupació i l'explotació de tallers nàutics al port de Xàbia, atorgada a la mercantil Marina Sport, S.A. [2005/8177]
  
Atesa la sol·licitud formulada pel Sr. Francisco Sánchez Iglesias, en representació de la mercantil Marina Sport, S.A, per a l'ocupació i l'explotació de tallers nàutics al port de Xàbia.
  
Vist que la citada mercantil ha sigut titular d'una concessió als esmentats fins, que va finalitzar el passat 14 de març de 2005.
  
Vist l'informe favorable emés pel Servici d'Explotació i Conservació de Ports en què es proposa que s'atorgue la concessió administrativa sol·licitada, en el qual s'indica, entre altres aspectes, que:
  
?Esta Direcció tècnica informa que donada la vinculació del que s'ha pretés amb l'activitat portuària es considera convenient el seu desenvolupament. No obstant això, i atés que està pendent d'ordenació la zona del port contigua al seu emplaçament, es considera necessari establir un termini concessional més limitat que el que el concessionari ha sol·licitat-
  
Sol·licitat un informe de la Direcció General de Transports, Ports i Costes, es va rebre amb caràcter favorable el 5 d'abril de 2005.
  
L'Ajuntament de Xàbia emet un informe en què advertix que s'ha requerit la mercantil sol·licitant per a l'actualització de la llicència d'obertura que li va ser concedida el 1986.
  
De conformitat amb el que disposa l'article 146 del Reglament per a l'Execució de la Llei de Costes, es va sotmetre la sol·licitud a informació pública per un termini de vint dies, durant el qual no es van presentar al·legacions.
  
El 23 de maig de 2005 es va dictar resolució de sotmetiment de condicions en què es podria atorgar concessió administrativa per a l'ocupació i l'explotació de tallers nàutics al port de Xàbia.
  
El 6 de juny de 2005 té entrada un escrit d'acceptació de condicions al qual s'adjunta una carta de pagament justificativa d'haver depositat la fiança que es requeria com a condició prèvia.
  
Fent ús de les atribucions que conferix al director del Centre de Desenvolupament Marítim l'article 14 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, resolc
  
Atorgar a la mercantil Marina Sport, SA, concessió per a l'ocupació i l'explotació d'un taller nàutic al port de Xàbia, de conformitat amb les condicions que s'indiquen en els plecs inserits a continuació:
  
Índex:
  
1ª. Àmbit de la concessió
  
2ª. Règim jurídic
  
3ª. Termini
  
4ª. Cànon i la seua revisió.
  
5ª. Impostos i garanties definitives
  
6ª. Ús i explotació
  
7ª. Transmissió i segregació
  
8ª. Modificació i indivisibilitat
  
9ª. Subcontractació
  
10ª. Gravamen
  
11ª. Acta de replantejament. Lliurament de la superfície en concessió
  
12ª. Projecte de construcció i execució de les obres
  
13ª. Destrucció de les obres autoritzades.
  
14ª. Altres autoritzacions
  
15ª. Obligació de conservació i manteniment
  
16ª. Altres obligacions del concessionari
  
17ª. Incompliments del concessionari
  
18ª. Sancions
  
19ª. Causes de resolució
  
20a. Revocació
  
21ª. Caducitat
  
22ª. Rescat per obres
  
23ª. Despeses
  
24ª. Renúncia
  
25ª. Efectes reversió
  
26ª. Acta de reversió
  
27ª. Inscripció en el registre de la propietat
  
28ª. Execució subsidiària
  
1ª. Àmbit de la concessió
  
Ho constituïxen: edifici amb superfície de 56, 25 m2, 270 m2 de superfície coberta per a magatzem i 80 m2 de superfície de pas.
  
2ª. Règim jurídic
  
Prescripcions contingudes en el present plec.
  
Normativa aplicable:
  
1) Llei 27/1992, de 24 de novembre, de Ports de l'Estat i de la Marina Mercant, modificada per Llei 62/1997, de 26 de desembre, en allò que no es contradiga amb el TRLCAP.
  
2) Llei 22/1988, de 28 de juliol, de Costes, quant s'aplique per remissió de la Llei de Ports i el seu Reglament.
  
3) Amb caràcter supletori, el Reial Decret Legislatiu 2/2000, de 16 de juny, pel qual s'aprova el TRLCAP; i amb caràcter supletori i segons el que disposa la disposició derogatòria de la llei, el Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. En este context, l'administració té la prerrogativa d'interpretar les clàusules de la concessió, resoldre els dubtes que oferisca el seu compliment, modificar-la per raons d'interés públic, acordar la seua resolució i determinar els efectes d'esta.
  
3ª. Termini
  
Esta concessió s'atorga per un termini de tres (3) anys, comptadors des del 15 de març del 2005, l'endemà de l'acabament de l'anterior concessió, prorrogables anualment a la tàcita fins un màxim de deu anys inclòs el trienni inicial; i deixar fora de perill el dret de propietat, sense perjuí de tercer, sense cessió del domini públic ni de les facultats dominicals de l'administració.
  
4ª. Cànon i la seua revisió
  
El titular de la concessió, de conformitat amb el que disposa la legislació vigent, està obligat per este concepte a abonar a la Generalitat Valenciana la quantitat de:
  
a) Cànon per ocupació dels terrenys: 8.421,53 €/any, calculats segons el desglossament següent:
  
Superfície Quantia €/m2/any m2 €/any
  
Edificis (per m2 construïts) 30,9073 56,25 1.738,54
  
Coberts i magatzems 21,2901 270,00 5.748,33
  
Terrenys urbanitzats sense edificar 11,6832 80,00 934,66
  
Total 8.421,53
  
b) Cànon per l'exercici de l'activitat industrial: 7.000 €/any
  
Total cànon anual: 15.421,53 euros
  
L'import assenyalat no inclou l'IVA o qualsevol altre impost que haja de ser aplicat
  
El dia 1 de gener de cada any el cànon podrà ser revisat i s'aplicaran les variacions que haja hagut en l'Índex de Preus de Consum de l'any anterior, d'acord amb l'Institut Nacional d'Estadística. Igualment la quantia del cànon estarà subjecta a actualització d'acord amb les disposicions legals que respecte d'això dicte amb caràcter general la Generalitat Valenciana.
  
L'atorgament d'autoritzacions dins de l'àmbit de la concessió que suposen una activitat per la qual el concessionari perceba ingressos, segons el que disposa la clàusula 16a, suposarà necessàriament l'establiment d'una partida independent de cànon per rendiment d'activitat, que es fixarà d'acord amb les normes vigents o els criteris aplicables en cada moment, i que es meritarà juntament amb el cànon anual.
  
El cànon es pagarà per semestres avançats, per mitjà de transferència bancària al compte que li indique en cada liquidació que faça l'administració.
  
A este efecte, haurà d'aportar domiciliació bancària per al pagament del cànon, degudament emplenada, abans de l'atorgament de la concessió.
  
El període de pagament voluntari serà d'un mes des de la notificació de la liquidació corresponent.
  
Si no es fa efectiu el pagament en període voluntari podrà procedir-se al cobrament per la via de constrenyiment en la forma reglamentàriament establida.
  
L'impagament del cànon durant dos semestres consecutius, o per la quantitat equivalent a dos semestres, serà causa de caducitat de la concessió.
  
Per a iniciar l'expedient de caducitat serà suficient que no s'haja efectuat l'ingrés en període voluntari.
  
5ª. Impostos i garanties definitives:
  
5.1) Impostos. Dins del termini d'un mes, comptador a partir del coneixement de la resolució d'atorgament pel concessionari, es pagarà per este l'import corresponent a l'Impost sobre Transmissions Patrimonials i Actes Jurídics Documentats, d'acord amb la legislació vigent.
  
5.2) Fiances
  
5.2.a. L'adjudicatari haurà de mantindre en la Tresoreria de la Generalitat Valenciana, Servicis Territorials de la Conselleria d'Economia i Hisenda, una fiança definitiva d'explotació: per un import del cànon anual resultant: quinze mil quatre-cents vint-i-un euros amb cinquanta-tres cèntims (15.421,53 €), segons establix el punt 4 d'este plec.
  
La fiança d'explotació respondrà de totes les obligacions derivades d'esta concessió, de les sancions que per incompliment de les condicions d'esta es puguen imposar al titular de la concessió i dels danys i perjuís que tals incompliments puga ocasionar.
  
Si l'administració executara parcialment o totalment la fiança, el concessionari queda obligat a completar-la o reposar-la en el termini d'un mes comptador a partir de la notificació de la disminució del seu import. L'incompliment d'esta obligació serà causa de caducitat de la concessió.
  
La fiança d'explotació s'actualitzarà cada cinc anys en proporció a la variació experimentada per l'índex general de preus al consum per al conjunt nacional total (IPC) durant eixe període.
  
La fiança d'explotació serà tornada al terme del termini concessional si no existira responsabilitat per incompliment de les obligacions de què respon.
  
6ª. Ús i explotació
  
La concessió es destinarà als usos i activitats permesos pel títol concessional. El concessionari no podrà destinar els terrenys de domini públic concedits, ni les obres i instal·lacions en estos executades, a usos diferents dels expressats.
  
7ª. Transmissibilitat (cessió) i segregació
  
El concessionari podrà transmetre la concessió d'acord amb el que establixen els paràgrafs següents
  
La present concessió és transmissible per actes inter vivos amb l'autorització prèvia de l'administració i es considera que qui se subrogue en els seus drets assumirà també les obligacions que s'imposen en esta concessió.
  
Perquè s'autoritze la transmissió, serà necessari:
  
- Que hagen transcorregut almenys dos anys des de la data d'atorgament de la concessió.
  
- Que el concessionari es trobe al corrent en el compliment de totes les obligacions derivades de la concessió.
  
- Que el nou titular tinga els requisits exigits per a contractar amb l'administració, i per a exercir l'activitat i prestar el servici objecte de la concessió.
  
L'administració podrà exercir els drets de tanteig i retracte en els termes legalment previstos.
  
Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat, i és, per tant, necessari l'autorització expressa a què es referix el paràgraf anterior.
  
Quan el concessionari siga una persona jurídica, l'activitat principal de la qual consistisca en el gaudi de la concessió, es considerarà transmissió qualsevol canvi de titularitat de les accions o participacions que supose substitució dels socis o accionistes que ho foren al temps de l'atorgament de la concessió, en percentatge igual o superior al 50% del capital social.
  
Si la societat titular canvia únicament de denominació social, només estarà obligat a notificar-ho a esta administració, tutelar de la concessió.
  
En cas d'adjudicació per rematada judicial, si l'adjudicatari no tinguera els requisits exigits per a contractar amb l'administració, i per a exercir l'activitat i prestar el servici objecte de la concessió, haurà de transferir-la, en el termini de dotze mesos, a un nou concessionari que, a estos efectes, no presente cap limitació.
  
No s'inscriurà en el Registre de la Propietat la transmissió de la concessió sense que s'adjunte un certificat de l'administració que acredite este aspecte, amb inserció de les clàusules de la concessió.
  
8ª. Modificació i indivisibilitat
  
Modificació. L'administració podrà autoritzar a sol·licitud de l'interessat modificacions de la concessió, que quan siguen substancials hauran de sotmetre's a informació pública. En tot cas, tindran el caràcter de modificació substancial les següents:
  
a) Ampliació de la superfície de la concessió en més d'un 10% de la fixada en les actes de replantejament i reconeixement. A estos efectes, únicament serà admissible l'ampliació de la superfície amb béns confrontants als concedits.
  
b) Ampliació del volum o superfície construïda i inicialment autoritzada en més d'un 10%.
  
Indivisibilitat. La concessió que s'atorga és indivisible.
  
9ª. Subcontractació
  
Es prohibix expressament la subcontractació o cessió de la prestació dels servicis bàsics.
  
La resta dels servicis i prestacions accessòries podrà subcontractar-se, dels contractes dels quals s'informarà, prèviament, l'administració, i es considera que esta atorga la seua aprovació si en dos mesos no s'oposa expressament.
  
L'administració es reserva el dret a prohibir, per causes justificades, la realització de determinats subcontractes.
  
En qualsevol cas, la total responsabilitat del compliment del que disposen els plecs davant de l'administració correspon al concessionari.
  
10ª. Gravamen
  
La constitució d'hipoteques i altres drets de garantia sobre la concessió haurà de ser prèviament autoritzada per l'administració portuària.
  
No s'inscriurà en el Registre de la Propietat la constitució d'hipoteques o altres drets reals sobre la concessió sense que s'adjunte un certificat de l'administració a este respecte, amb inserció de les clàusules de la concessió.
  
11ª. Acta de replantejament i lliurament de la superfície en concessió
  
Dins del termini assenyalat per a l'inici de les obres, el concessionari sol·licitarà de l'administració el seu replantejament, del qual s'alçarà la corresponent acta i plànol. El replantejament de les obres tindrà els efectes de lliurament al concessionari de la superfície en concessió.
  
12ª. Projecte de construcció i execució de les obres
  
No es preveu l'execució d'obres, si bé, per al cas que estes foren autoritzades, a més del que disposa la resolució que, si és el cas, es dicte hauran d'observar-se les següents:
  
Projecte de construcció
  
En el termini de dos mesos a partir de la data que s'indique en la resolució corresponent, s'haurà de presentar el projecte de construcció.
  
Si el concessionari incomplix el termini de lliurament del projecte, l'administració podrà atorgar-li una pròrroga per un termini màxim de dos mesos.
  
Este projecte de construcció serà examinat pels servicis tècnics de l'administració per a comprovar que és suficientment complet i no altera el projecte tramitat. Si tals servicis estimen que el projecte és incomplet, el concessionari haurà de completar-lo degudament en el termini que a este efecte se li concedisca.
  
En el cas que el projecte de construcció diferisca substancialment del projecte bàsic l'administració podrà adoptar alguna de les decisions següents:
  
a) Obligar el concessionari que adapte el projecte de construcció i atorgar un termini per a això.
  
b) Iniciar els tràmits pertinents per a la modificació de la concessió d'acord amb el projecte de construcció així admés.
  
Si el concessionari incomplira qualsevol dels terminis anteriors ?lliurament del projecte de construcció o termini per a la seua modificació- serà potestatiu de l'administració concedir-li una nova pròrroga extraordinària (per un màxim de dos mesos) de tal termini i imposar una sanció de fins a l'1% del pressupost total de les obres, o arxivar l'expedient.
  
Execució de les obres
  
L'execució de les obres es durà a terme sota el risc i la responsabilitat del concessionari, exclusivament.
  
Si el concessionari incomplira el termini d'inici o d'execució de les obres serà potestatiu de l'administració, sempre que hi haja raons que justifiquen la seua demora, concedir-li una pròrroga (per un màxim de sis mesos) de tal termini, i es podrà imposar una sanció de fins al 5% del pressupost d'execució per contracta, o incoar l'expedient de caducitat de la concessió, amb pèrdua de la fiança definitiva de construcció depositada. En el cas que el concessionari incomplira el nou termini prorrogat, l'administració podrà:
  
a) Declarar la caducitat de la concessió.
  
b) Concedir-li una última pròrroga amb imposició d'una sanció de fins al 5% del pressupost d'execució per contracta. Un nou incompliment del termini portarà la incoació de l'expedient de caducitat de la concessió, amb pèrdua de la fiança.
  
En el supòsit en què el concessionari acredite que no ha iniciat les obres en el termini establit perquè se li han denegat, per part d'altres organismes públics, les llicències, permisos i altres autoritzacions necessàries, podrà renunciar a la concessió, i en este cas se li tornarà la fiança de construcció.
  
Durant la vigència de la concessió el titular d'esta no podrà realitzar cap modificació o ampliació de les obres sense l'autorització prèvia. L'incompliment d'esta condició podrà ser causa de la caducitat de la concessió.
  
Finalitzades les obres, el concessionari sol·licitarà de l'administració el seu reconeixement final, del resultat del qual s'alçarà acta i plànol, que s'elevarà per a la seua aprovació si procedix. Sense esta aprovació, no podran considerar-se acabades les obres, amb els efectes corresponents.
  
13a. Destrucció de les obres autoritzades
  
La destrucció de totes o de la major part de les obres autoritzades per la present concessió, sempre que es dega a cas fortuït o força major, donarà dret al concessionari per a optar entre l'extinció de la concessió sense cap indemnització o la reconstrucció de les obres en la forma i termini que se li assenyale sense que, en este últim supòsit, s'altere el termini concessional primerament assenyalat.
  
Si la destrucció ocorreguera per dol o culpa del concessionari o persones que d'ell depenguen, l'opció anteriorment establida correspondrà a l'administració atorgant, que podrà, en tot cas, obligar el concessionari a la reconstrucció de les obres sense perjuí de les altres responsabilitats que li foren exigibles.
  
14ª. Altres autoritzacions:
  
L'atorgament d'esta concessió no eximix el seu titular de l'obtenció de les llicències, permisos i autoritzacions que siguen legalment exigibles, ni del pagament dels impostos que se li apliquen, incloent l'impost sobre béns immobles, o el que legalment el substituïsca.
  
En concret, el concessionari haurà de tenir la llicència d'obertura de l'Ajuntament i els permisos i llicències relacionats amb la protecció del medi ambient.
  
La realització d'activitats dins de l'àmbit de la concessió no previstes en el projecte o en l'estudi econòmic d'acord amb els quals s'atorga, requerirà la prèvia i preceptiva autorització de l'administració, i caldrà ajustar-se si és el cas al que disposa la clàusula quarta sobre el cànon concessional.
  
15ª. Obligació de conservació i manteniment
  
El concessionari queda obligat a conservar i mantindre els terrenys concedits i les obres que realitze en perfecte estat d'utilització, fins i tot des dels punts de vista de neteja, d'higiene i d'estètica, i realitzar a càrrec seu els treballs de conservació i manteniment i totes les reparacions que calguen per a això.
  
L'administració podrà inspeccionar en tot moment l'estat de conservació i manteniment de les obres i assenyalar les reparacions i altres accions que hagen de realitzar-se a fi que els béns es troben en perfecte estat de conservació per al funcionament correcte del servici així com per a la seua reversió al final del termini concessional.
  
Queda obligat el concessionari a complir les ordes que l'administració li dicte als anteriors fins dins del termini prudencial que se li assenyale.
  
El concessionari, quan les obres de conservació que haja de realitzar tinguen el caràcter de gran reparació, haurà de presentar prèviament, per a la seua acceptació si és el cas per l'administració, el projecte corresponent.
  
16ª. Altres obligacions del concessionari
  
El concessionari està obligat a:
  
1. Gestionar l'activitat de la concessió al seu risc i ventura, i no serà en cap cas l'administració responsable de les obligacions contretes pel concessionari ni dels danys o perjuís causats per este a tercers.
  
2. Organitzar el servici amb estricta subjecció al que establixen els plecs, prestar el servici amb la continuïtat convinguda i garantir als particulars el dret a utilitzar-lo en les condicions que hagen sigut establides en el plec corresponent i per mitjà del pagament, si és el cas, de la contraprestació econòmica compresa en les tarifes aprovades.
  
3. Cuidar del bon orde del servici, i podrà dictar les oportunes instruccions, si bé l'administració conservarà els poders de policia necessaris per a assegurar la bona marxa dels servicis de què es tracte
  
4. Indemnitzar els danys que es causen a tercers com a conseqüència de les operacions que requerisca el desenvolupament del servici, excepte quan el dany siga produït per causes imputables a l'administració.
  
5. Facilitar la informació tècnica o econòmica que li sol·licite l'administració.
  
Als efectes del que establix l'article 159 apartat l del Reglament de Costes i per vindre associada a la solvència econòmica de l'entitat explotadora, s'establix com a motiu de caducitat de la concessió l'esdeveniment a una situació patrimonial que legalment fóra causa de dissolució de l'empresa.
  
Coneguda esta, l'administració requerirà que siga esmenada en el termini de 2 mesos realitzant les pertinents operacions de capital, si transcorregut el termini no acreditara haver esmenat la situació, es declararà la caducitat d'ofici per l'administració, i després del tràmit d'audiència a l'interessat, sense que puga ser revocada per la posterior capitalització de l'entitat. L'ocultació de la situació pel mateix termini de 2 mesos des que fóra coneguda per l'entitat serà també causa de caducitat.
  
6. Tot el personal necessari per a l'explotació de la concessió serà per compte i a càrrec del concessionari.
  
7. El concessionari assumix qualsevol responsabilitat que poguera derivar-se de la construcció i l'explotació de les obres.
  
17ª. Incompliments del concessionari
  
Si de l'incompliment per part del concessionari es derivara pertorbació greu i no reparable per altres mitjans en el servici públic i l'administració no decidira la resolució de la concessió, podrà acordar la intervenció d'esta fins que aquella desaparega. En tot cas, el concessionari haurà de pagar a l'administració els danys i perjuís que efectivament li haja irrogat.
  
18ª. Sancions
  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, d'acord amb el que establix la Llei de Ports o legislació que en el seu moment s'aplique, sense perjuí que, quan segons el parer de l'administració, la infracció poguera ser constitutiva de delicte o falta, esta passarà el tant de culpa a la jurisdicció competent.
  
19ª. Causes de resolució
  
A més de les establides amb caràcter general en la legislació aplicable i en els plecs d'esta concessió, són causes de resolució de la concessió per a la gestió de servicis públics:
  
a) La mort o incapacitat sobrevinguda del concessionari individual o l'extinció de la personalitat jurídica de la societat concessionària. En el primer cas l'administració podrà acordar la continuació de la concessió amb els seus hereus o successors, excepte disposició expressa en contra de la legislació específica del servici.
  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.
  
c) El mutu acord entre l'administració i el concessionari
  
d) La falta de prestació pel concessionari de les garanties establides en el present plec.
  
e) El rescat del servici per l'administració.
  
f) La supressió del servici per raons d'interés públic.
  
g) L'incompliment de les obligacions contingudes en este plec i en els altres que regulen la concessió, i en general l'incompliment de les restants obligacions concessionals essencials.
  
20ª. Revocació
  
La concessió podrà ser revocada per l'administració, sense dret a indemnització, quan s'hagen alterat els supòsits determinants del seu atorgament que impliquen la impossibilitat material o jurídica de la continuació en el gaudi de la concessió i en cas de força major, quan, en ambdós supòsits, no siga possible la revisió del títol d'atorgament.
  
21ª. Caducitat
  
Serà causa de declaració de caducitat d'esta concessió, a més de les previstes legalment, l'incompliment de qualsevol de les obligacions descrites en els plecs de la concessió, en particular:
  
- L'impagament del cànon concessional durant dos semestres consecutius, o per un import equivalent a dos semestres. Per a iniciar l'expedient de caducitat serà suficient que no s'haja efectuat l'ingrés en període voluntari.
  
- La cessió a un tercer de l'ús total o parcial sense l'autorització de l'administració.
  
- La transferència del títol d'atorgament sense l'autorització de l'administració.
  
- La constitució d'hipoteques i altres drets de garantia sense l'autorització de l'administració.
  
- L'ocupació de domini públic no atorgat.
  
- El desenvolupament d'activitats que no figuren en l'objecte del títol.
  
La declaració de caducitat suposarà la pèrdua de la fiança o fiances constituïdes i podrà comportar, a criteri de l'administració, la demolició, retirada de les obres i instal·lacions, parcial o total, a càrrec del concessionari, fins i tot amb la reposició del terreny al seu anterior estat, en el termini que se li assenyale i sense dret a cap indemnització.
  
La tramitació de l'expedient de caducitat es realitzarà amb independència de la incoació del procediment sancionador que procedisca, d'acord amb el que disposa l'anterior condició.
  
22ª. Rescat per obres:
  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les fóra necessari utilitzar o destruir en tot o en part les obres de la concessió, l'administració podrà rescatar-la abans del seu venciment.
  
A este efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que el de ser indemnitzat per les obres no amortitzades, valorades d'acord amb el següent:
  
a) El cost de les obres rescatades actualitzades amb el IPC, multiplicat pel quocient entre el període de concessió restant i el total. En tot cas, no es tindran en compte les obres realitzades pel concessionari sense l'autorització prèvia de l'administració, que passaran al domini públic portuari sense dret a indemnització.
  
b) La pèrdua de beneficis imputables al rescat total o parcial de la concessió durant el període de concessió restant, amb un màxim de tres anualitats. Per a això, es computarà el benefici mitjà anual de les activitats ordinàries realitzades en la concessió en els quatre exercicis anteriors, o en els dos últims exercicis si és més favorable al concessionari. Els beneficis hauran de justificar-se amb les declaracions corresponents presentades a efectes fiscals.
  
El concessionari podrà retirar lliurement aquells elements existents en la concessió que no hagueren sigut relacionats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deteriorament d'este, llevat que l'administració decidisca també el seu rescat.
  
Si les obres es trobaren deteriorades, determinarà l'administració el pressupost de les despeses necessàries per a deixar-les en bon estat, el qual es notificarà al concessionari abans de ser aprovat. El seu import es rebaixarà de la taxació, i la diferència que resulte serà la quantitat que es pague al concessionari.
  
Realitzat el lliurament a l'administració dels béns rescatats es tornarà la fiança d'explotació, a sol·licitud del concessionari, amb la deducció, si és el cas, de les quantitats que el concessionari haja de fer efectives per les responsabilitats en què haja incorregut.
  
23ª. Despeses
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres, seran a càrrec del concessionari.
  
24ª. Renúncia
  
Si l'interessat desistira de la petició o renunciara al títol, perdrà la fiança o fiances constituïdes. A més, excepte decisió contrària de l'administració, quedarà obligat a alçar les obres i instal·lacions a càrrec seu, i a deixar el terreny de la concessió lliure de tota ocupació, en el termini que se li assenyale.
  
25ª. Efectes de la reversió
  
Quan per venciment del termini concessional es produïsca la reversió, quedaran extingits automàticament, sense necessitat de declaració expressa, els drets reals o personals que pogueren tindre terceres persones sobre el domini públic concedit i les obres i instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga en cap forma entendre's que la reversió implica la successió d'empresa prevista en l'article 44 del text refós de Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'Autoritat Portuària siga l'empresari principal de l'activitat realitzada pel concessionari, als efectes de l'article 42 de tal text refós.
  
L'administració no assumirà cap tipus d'obligació laboral o econòmica del concessionari, vinculada o no a l'activitat objecte del títol extingit.
  
Amb una antelació com a mínim d'un any respecte a la fi del termini concessional, l'administració notificarà al concessionari la resolució relativa al manteniment o no de les obres i instal·lacions, i igualment comunicarà al concessionari les disposicions encaminades al fet que el lliurament dels béns es verifique en les condicions de bon ús i conservació ací estipulades.
  
Acabat el termini concessional, revertiran al domini públic estatal els terrenys, les obres i les instal·lacions objecte de la concessió, que hauran de trobar-se en tot cas en perfectes condicions de bon ús i conservació, i estarà obligat el concessionari, a càrrec seu, a la demolició i retirada de les dites obres i instal·lacions, parcialment o totalment, fins i tot amb la reposició del terreny al seu anterior estat, en el termini que se li assenyale i sense dret a cap indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i instal·lacions, procedix el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada a este efecte, sempre que no estiguen units de manera fixa a l'immoble i amb això no es produïsca trencament ni deteriorament d'este, si l'administració no decidix també la seua adquisició.
  
26ª. Acta de reversió
  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o, en el cas que l'administració haguera optat pel manteniment de les obres i instal·lacions, el seu estat de conservació, i s'especificaran els deterioraments que presenten. En este últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries que cal fer a càrrec seu en el termini que se li assenyale.
  
27ª. Inscripció en el Registre de la Propietat
  
Si el concessionari inscriguera la concessió en el Registre de la Propietat, haurà de facilitar a l'administració un certificat que acredite la dita inscripció.
  
No s'inscriurà en el Registre de la Propietat la transmissió de les concessions o la constitució de drets reals sobre estes sense que s'adjunte un certificat que acredite este aspecte, amb inserció de les clàusules de la concessió.
  
Extingida la concessió el concessionari sol·licitarà la cancel·lació de la inscripció i informarà d'això l'administració concedent.
  
28ª. Execució subsidiària
  
Quan el concessionari obligat a això no duga a terme les accions que se li ordenen per l'administració, en aplicació de les condicions corresponents, esta, de conformitat amb la Llei 30/1992, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, podrà executar-les subsidiàriament, i l'import de les despeses, així com dels danys i perjuís, seran a càrrec del concessionari.
  
Esta resolució no esgota la via administrativa i en contra pot interposar-se recurs d'alçada davant del secretari autonòmic d'Infraestructures, en el termini d'un mes, comptador des de l'endemà de la notificació de la present, sense perjuí de la utilització per l'interessat de qualsevol altre recurs que s'estime oportú.